**Pohjoismainen kirjallisuusviikko 9.-15.11.2020**

Pohjoismaista kirjallisuusviikkoa - Iltahämärässä - vietetään nyt 24. kerran. Vuoden teemana on *Pohjola maailmassa*.

Kirjallisuusviikon avajaiset ovat maanantaina 9.11.2020 klo 18.00 Kotkan kaupunginkirjaston auditoriossa. Aluksi Kotkan kaupunginteatterin näyttelijä Anne Niilola lukee kirjallisuusviikon teematekstin, joka peilaa viikon teemaa *Pohjola maailmassa sekä maailma Pohjolassa*: teksti on Pohjoismaiden neuvoston palkitsemasta islantilaisen kirjailijan Auður Ava Ólafsdóttirin teoksesta *Arvet*.

Tilaisuudessa esitelmöi Beethovenin 250-vuotisjuhlavuoden hengessä musiikkitoimittaja, tietokirjailija, FM Antti Häyrynen aiheesta *Ludvig van Beethoven ja aikalaiset Pohjoismaissa*. Häyrynen on yksi Suomen tunnetuimmista musiikki- ja historiankirjoittajista, jolla on taito kertoa faktat elävästi ja mielenkiintoisesti.

Häyrynen kertoo Beethovenin asemasta ja vaikutuksesta Pohjoismaissa, erityisesti Ruotsi-Suomessa. Saadaan kuulla myös, milloin Beethovenin aika alkoi täällä Pohjolassa, sekä miten Beethoven on vaikuttanut musiikkielämään pidemmälläkin aikavälillä Suomessa ja Ruotsissa.

Beethovenin vaikutuksen yhteydessä tulee esille laajemmin myös Pohjoismaiden suhde silloiseen Saksaan ja sen kulttuuriin, sekä kulttuurivaihto näiden alueiden välillä.

Esitelmän yhteydessä kuullaan Kymi Sinfoniettan soitinyhtyeen esittämänä Beethovenin aikalaissäveltäjän, Suomessa syntyneen ja Ruotsi-Suomessa vaikuttaneen Bernhard Henrik Crusellin *Klarinettikvarteton nro 1 ensimmäinen osa*. Yhtyeessä soittavat Csaba Rajnai, klarinetti; Raymond Cox, viulu; Manolis Cirmirakis, alttoviulu ja Laura Bucht, sello.

* Tilaisuuteen on vapaa pääsy. Paikkoja on rajallinen määrä, 50. Tilaisuudessa noudatetaan turvaväliohjeistusta sekä tarjotaan yleisön käyttöön maskit ja käsidesiä.
* Kirjaston toisen kerroksen neuvonnasta jaetaan ennakkolippuja 1.-9.11. Mikäli paikkoja jää, ne jaetaan ovella.
* Toivottavaa olisi, että osallistujilla olisi oma kynä mukana vieraskirjaa varten.

Järjestäjinä: Kotkan Pohjola-Norden, Kotkan kaupunginkirjasto ja Kotkan Kaupunginteatteri.